Joonas on katkera ex-tyttöystävälle. Lapsiaan hän rakastaa.

PASI LEINO

Joonaksen myrskyisä suhde tyttöystävään oli kestänyt runsaan vuoden. Pari oli jo eronnut, kun tyttöystävä ilmoitti, että ehkäisy on pettänyt ja kertoi olevansa raskaana.

- Mitä nyt tapahtuu, oliko elämä tässä, mietin. Minulle tuli olo, etten voi jättää asiaa sikseen. Palasimme yhteen.

Abortista oli puhetta, mutta Joonas koki, ettei hänellä ole oikeutta ehdottaa aborttia, kun kyse on toisen ihmisen kehosta. Tyttöystävä ilmoitti, että aikoo pitää lapsen.

Tahallaan raskaaksi

Parin vuoden kuluttua tyttöystävä, josta oli tullut Joonaksen puoliso ja lapsen äiti, kertoi, että oli hankkiutunut raskaaksi, koska arvasi, ettei Joonas sitten jätä häntä.

- Hän kertoi, että piti lapsen, jotta sai pidettyä minut suhteessa. Tunsin oloni petetyksi ja mietin, oliko se oikein. Hänen tullessaan raskaaksi olimme molemmat aloittelemassa juuri aikuista elämää. Tiedän, että hänen lapsuutensa oli vaikea ja minä olin ollut hänelle aina pelastaja. Suhde oli jonkinlainen hoitosuhde.

Joonas jatkoi kuitenkin parisuhdetta, vaikka se olikin vaikea. Tyttöystävä halusi päättää kaikesta.

- En saanut esimerkiksi suuttua asioista. Hän halusi myös sanella, mitä minä tunnen.

Pari alkoi odottaa yhdessä toista lasta, mutta raskausaikana Joonas päätti erota.

- Hyväksyin hiljaa tyttöystäväni tahdon toteutumisen, kunnes sain tarpeekseni. Hän suuttui minulle jostain, mitä tapahtui usein, ja sanoin, etten tule takaisin. Olisin halunnut, että lapsilla olisi ollut ehjä koti, mutta suhde ei ollut rakkautta, eikä meistä ollut kukaan onnellinen.

Isän heikommat oikeudet?

Kahdesta alle kouluikäisestä lapsestaan Joonas on onnellinen. Hänen suhteensa lapsiin on ollut aina läheinen. Lapset asuvat suunnilleen puoliksi molempien vanhempien luona. Asumisjärjestelyistä Joonas ja ex-tyttöystävä saivat sopimuksen vasta oikeudessa.

- Aina ajatellaan, että isä on vaikea, eivätkä lapset kiinnosta isää, mutta minusta tuntuu, että isän oikeudet ovat minimaaliset äidin oikeuksiin verrattuna.

Joonas on katkera siitä, että tyttöystävä pystyi päättämään hänen isyydestään, mutta tunnistaa myös oman osuutensa.

- Minä myös annoin hänen päättää paljon elämästäni, kun aloin elää perhe-elämää hänen kanssaan. Minulla on nyt kaksi ihanaa lasta, eikä katkeruuteni kohdistu lapsiin. Lapset ovat syyttömiä tapahtumiin, eikä lasten tarvitse tietää, mitä isän ja äidin välillä on tapahtunut, varsinkaan nyt.

PASI LEINO

Aikuiseksi kertaheitolla

Joonas kokee, ettei hän ole elänyt nuoruutta.

- Ennen lapsia oli paljon huolettomampi ja nauravaisempi. Minun piti aikuistua lyhyessä ajassa tosi paljon.

Kavereiden kanssa ollessaan, lasten ollessa äitinsä luona, Joonas kokee pääsevänsä pois isyydestä ja vastuusta.

- Kun olen kavereiden kanssa, vastuu häviää hetkellisesti. Toki olen silloinkin isä ja otan vastuun heti, jos minun täytyy.

Joonaksen kaverit ovat lapsettomia nuoria miehiä. Joonas voi kertoa heille asioistaan, mutta ymmärtävätkö kaverit todella, on toinen kysymys.

Joonaksella on ollut uusi tyttöystävä sen jälkeen, kun hän on eronnut lastensa äidistä, mutta enimmäkseen hän on ollut sinkkuna.

- Pakettini ei ole varmaan se kaikkein houkuttelevin ikäisilleni naisille.

Tällä hetkellä Joonas kokee, ettei halua lisää lapsia.

- Olen toki nuori vielä.

Joonaksen nimi on muutettu yksityisyyden suojelemiseksi. Juttu on julkaistu alun perin huhtikuussa 2018.

EMMI OKSANEN emmi.oksanen@iltalehti.fi